Vrou veilig tuis nadat sy dae lank vermis was | Netwerk24
Deur Warda Meyer 23 Augustus 2019 17:25
Djamena Manjenje (27), wat Maandag spoorloos verdwyn het toe sy op pad was om haar ma by die Kaapstadse Internasionale Lughawe te gaan haal, is gevind.
Djamena Manjenje is veilig by die huis nadat sy Maandag verdwyn het. Die polisie ondersoek die omstandighede waaronder sy verdwyn het. Foto: Facebook
Die Wes-Kaapse polisie het Vrydag gesê Manjenje het Donderdag by haar blyplek opgedaag.
Die omstandighede waaronder sy verdwyn het, word ondersoek, sê sers. Noloyiso Rwexana, polisiewoordvoerder.
Manjenje kry mediese behandeling.
Daar is tot dusver nie 'n strafregtelike saak aanhangig gemaak nie, sê Rwexana.
Manjenje, wat oorspronklik van Luanda, Angola, is, is Maandag omstreeks 14:13 vir die laaste keer gesien buite die hotel in Soutrivier waar sy tuisgaan.
Die polisie en die Pink Ladies se hulp is ingeroep om haar op te spoor nadat sy nie haar bestemming bereik het nie.